เงินเฟ้อ “จีน” เดือนก.ค. พุ่ง 2.7% สูงสุดรอบ 2 ปี
เงินเฟ้อจีนเดือนก.ค. ทะยาน 2.7% สูงสุดในรอบ 2 ปี รับแรงหนุนการพุ่งขึ้นของราคาเนื้อหมู ส่วนดัชนีราคาผู้ผลิต (PPI) เพิ่ม 4.2% ต่ำกว่าคาด
เงินเฟ้อจีนเดือนก.ค. ทะยาน 2.7% สูงสุดในรอบ 2 ปี รับแรงหนุนการพุ่งขึ้นของราคาเนื้อหมู ส่วนดัชนีราคาผู้ผลิต (PPI) เพิ่ม 4.2% ต่ำกว่าคาด
10 ส.ค. 2565

ผู้สื่อข่าวรายงานว่า สำนักงานสถิติแห่งชาติจีน (NBS) รายงานในวันนี้ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 2.7% ในเดือนก.ค. เมื่อเทียบเป็นรายปี ซึ่งเป็นระดับสูงสุดในรอบ 2 ปี โดยได้แรงหนุนจากการพุ่งขึ้นของราคาเนื้อหมู
ทั้งนี้ ดัชนี CPI เดือนก.ค.ขยายตัวเร็วกว่าในเดือนมิ.ย.ที่ปรับตัวขึ้น 2.5% อย่างไรก็ดีดัชนีปรับตัวขึ้นไม่มากเท่ากับที่นักวิเคราะห์ในโพลสำรวจของวอลล์สตรีท เจอร์นัลคาดการณ์ไว้ที่ 2.9%
โดยข้อมูลจาก NBS ระบุว่า ราคาอาหารในเดือนก.ค.พุ่งขึ้น 6.3% ซึ่งปรับตัวขึ้นอย่างรวดเร็วจากเดือนมิ.ย.ที่เพิ่มขึ้นเพียง 2.9% ขณะที่ราคาเนื้อหมูพุ่งขึ้นแข็งแกร่งถึง 20% ในเดือนก.ค. ซึ่งฟื้นตัวหลังจากร่วงลง 6% ในเดือนมิ.ย.
ส่วนดัชนี CPI พื้นฐานซึ่งไม่นับรวมราคาอาหารและพลังงาน ปรับตัวขึ้น 0.8% ในเดือนก.ค. โดยชะลอตัวลงจากเดือนมิ.ย.ที่มีการขยายตัว 1%
ขณะที่ดัชนี CPI ในช่วง 7 เดือนแรกของปีนี้ ปรับตัวขึ้น 1.8% ซึ่งยังต่ำกว่าเป้าหมายของรัฐบาลจีนที่กำหนดไว้ที่ 3% สำหรับปี 2565
นอกจากนี้ NBS ยังเปิดเผยว่า ดัชนีราคาผู้ผลิต (PPI) ซึ่งเป็นมาตรวัดต้นทุนสินค้าที่หน้าประตูโรงงาน ปรับตัวขึ้น 4.2% ในเดือนก.ค. ซึ่งชะลอตัวลงจากเดือนมิ.ย.ที่พุ่งขึ้น 6.1% และต่ำกว่าที่นักวิเคราะห์คาดการณ์ไว้ที่ 4.5%